|  |  |  |  |
| --- | --- | --- | --- |
| **ΕΛΛΗΝΙΚΗ ΔΗΜΟΚΡΑΤΙΑ**  **ΥΠΟΥΡΓΕΙΟ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ** ΠΕΡΙΦΕΡΕΙΑΚΗ ΔΙΕΥΘΥΝΣΗ Π.Ε. & Δ.Ε.ΑΝΑΤΟΛΙΚΗΣ ΜΑΚΕΔΟΝΙΑΣ - ΘΡΑΚΗΣΚέντρο Εκπαιδευτικής & Συμβουλευτικής Υποστήριξης(Κ.Ε.Σ.Υ.) Δράμας Ταχ. Δ/νση : Αμπελάκια, Τ.Θ. 1076  Τ.Κ. – Πόλη : 66100 – Δράμα  Πληροφορίες : Κατρούδη Χρύσα  Τηλέφωνο / Φαξ : 2521076511  Ηλεκτρονικό ταχυδ : [mail@kesy.dra.sch.gr](mailto:mail@kesy.dra.sch.gr)  Ιστότοπος : [http://kesy.dra.sch.gr](http://kesy.dra.sch.gr/) |  | | Αμπελάκια, 13/09/2019  Αρ. Πρωτ.: Φ15/768 |
| **ΠΡΟΣ:** | **Σχολικές Μονάδες Δράμας**   * **Προσχολικής** * **Δημοτικής** * **Δευτεροβάθμιας Εκπ/σης** | |
| **ΚΟΙΝ:** | * ΠΕΚΕΣ ΑΜΘ * ΔΠΕ Δράμας * ΔΔΕ Δράμας | |

**ΘΕΜΑ: «Διαδικασία Εκπαιδευτικής Αξιολόγησης»**

Με την έναρξη της σχολικής χρονιάς σας αποστέλλουμε τις ολόθερμες ευχές του Συλλόγου Εκπαιδευτικού Προσωπικού του ΚΕΣΥ Δράμας, για μια καλή και δημιουργική σχολική χρονιά.

Με την ευκαιρία θα θέλαμε να σας υπενθυμίσουμε τη διαδικασία παραπομπής ενός μαθητή στην Υπηρεσία μας, μετά την αναστολή λειτουργίας των τριμελών Ομάδων Εκπαιδευτικής Υποστήριξης.

Αξίζει να επισημανθεί ότι η παραπομπή ενός παιδιού σε αξιολογική διαδικασία από αγνώστους είναι ιδιαίτερα αγχογόνος τόσο για το ίδιο το παιδί όσο και για τους γονείς. Συνεπώς, κάθε παραπομπή θα πρέπει να γίνεται με φειδώ και σύνεση. Επιπλέον, θα πρέπει να είναι βάσιμη ώστε να μην ταλαιπωρείται άδικα η οικογένεια και μεγαλώνουν αναίτια οι αναμονές.

Σύμφωνα με τα προβλεπόμενα, πριν την παραπομπή ενός παιδιού χρειάζεται να γίνουν συντονισμένες ενέργειες από το Σχολείο προκειμένου να βεβαιωθούμε όλοι οι συναρμόδιοι ότι πράγματι υπάρχει σοβαρός λόγος εκπαιδευτικής αξιολόγησης.

Για το σκοπό αυτό, μετά την επισήμανση των πρώτων ανησυχητικών ενδείξεων από τους εκπαιδευτικούς εφαρμόζεται το Βραχύχρονο Πρόγραμμα Εκπαίδευσης (ΒΠΕ) για οκτώ (8) εβδομάδες (Βλ. ενδεικτικά Παρεμβάσεις πρόληψης μέσα στην τάξη <http://kesy.dra.sch.gr/index.php/forms/other-forms>). Μετά την ολοκλήρωση αυτού του χρονικού διαστήματος γίνεται μία επαναξιολόγηση του παιδιού και συντάσσεται το πρακτικό αποτίμησης. Εφόσον κριθεί ότι απαιτείται περεταίρω αξιολόγηση εξασφαλίζεται η συναίνεση του γονέα - κηδεμόνα μετά από κατάλληλη ενημέρωση κι αποστέλλεται το πρακτικό στην Υπηρεσία μας. Ένα δείγμα πρακτικού αποτίμησης το οποίο μπορεί να προσαρμοστεί αναλόγως υπάρχει διαθέσιμο στην ιστοσελίδα μας στην καρτέλα Υλικό (επιλέξτε βαθμίδα).

Επιπρόσθετα, το Σχολείο αποστέλλει και άλλα στοιχεία που αποσκοπούν στη συμπλήρωση της καλύτερης δυνατής εικόνας του παιδιού. Τέτοια στοιχεία υπάρχουν διαθέσιμα στην ιστοσελίδα μας και οι εκπαιδευτικοί μπορούν να τα χρησιμοποιούν κατά περίπτωση ανάλογα με την ηλικία και τις δυσκολίες του παιδιού.

Ειδικότερα αποστέλλονται μαζί με το πρακτικό αποτίμησης:

1. Περιγραφική Παιδαγωγική Εκτίμηση ανάλογα με τη βαθμίδα (<http://kesy.dra.sch.gr/index.php/forms/other-forms>
2. Ένα ανιχνευτικό εργαλείο συμπληρωμένο από εκπαιδευτικό κατά περίπτωση (<http://kesy.dra.sch.gr/index.php/forms/detection-tools>). Για παράδειγμα εάν υποψιαζόμαστε…
   * Ειδικές Μαθησιακές Δυσκολίες, συμπληρώνεται το ΑΜΔΕ ή τη Σχολική Ετοιμότητα, σύμφωνα με τις οδηγίες της ιστοσελίδας και ανάλογα με την ηλικία του παιδιού.
   * Προβλήματα Συμπεριφοράς ή Ψυχοκοινωνική Ανωριμότητα, συμπληρώνεται ένα από τα παρακάτω: Ερωτηματολόγιο Δυνατοτήτων και Δυσκολιών ή Ψυχοκοινωνική Προσαρμογή Παιδιών.
3. Φωτοαντίγραφο αντιπροσωπευτικού ελεύθερου κειμένου μαθητή από όπου θα φαίνεται η ροή των σκέψεων και η ορθογραφική του δεξιότητα.

Τέλος, θα θέλαμε να σας υπενθυμίσουμε την ανάγκη **έγκαιρης παραπομπής** όλων των επαναξιολογήσεων των οποίων η ισχύς λήγει την τρέχουσα σχολική χρονιά (2019-20). Ιδιαίτερη προσοχή χρειάζεται για τις περιπτώσεις των παιδιών με Παράλληλη Στήριξη ή Ειδικό Βοηθητικό Προσωπικό για τις οποίες υπάρχουν προθεσμίες που πρέπει να τηρηθούν προκειμένου να συνεχιστεί η υποστήριξη των παιδιών αναλόγως. Στην περίπτωση υποβολής αίτησης για ανανέωση μιας Παράλληλης Στήριξης απαιτείται η σύνταξη της Ετήσιας Παιδαγωγικής Έκθεσης (<http://kesy.dra.sch.gr/index.php/forms/other-forms> ).

Tα Σχολεία στα οποία λειτουργεί Επιτροπή Διαγνωστικής Εκπαιδευτικής Αξιολόγησης και Υποστήριξης (ΕΔΕΑΥ) θα αποστέλλουν το Ατομικό Τριμηνιαίο Πρόγραμμα και το Πρακτικό αποτίμησης, μαζί με όλο το συνοδευτικό υλικό που τυχόν έχει συγκεντρωθεί από την Επιτροπή.

Όλα τα αρχεία που αφορούν την εκπαιδευτική αξιολόγηση ενός μαθητή θα προτιμούσαμε να μας τα αποστέλλετε σε ηλεκτρονική μορφή (e-mail).

Παραμένουμε στη διάθεσή σας για συνεργασία και περισσότερες πληροφορίες με τους γνωστούς τρόπους επικοινωνίας που εμφανίζονται στο λογότυπο.

Με εκτίμηση

Ο Προϊστάμενος του Κ.Ε.Σ.Υ.

Αλβανόπουλος Γεώργιος